Helge Sander (V), 2005-12-06:
I forbindelse med behandlingen af forslaget til folketingsbeslutning nr. B 9 om tilgængelighed som krav i forbindelse med udbud af it-kontrakter vil jeg gerne starte med at sige, at jeg i udgangspunktet er enig i intentionerne i forslaget til folketingsbeslutning.
Forslagsstillerne berører i deres forslag et meget vigtigt emne og også et emne, som jeg som videnskabsminister altid har haft stort fokus på.
Jeg vil starte med at sige nogle ord om de målsætninger, jeg har sat mig som minister for området, og det er først og fremmest, at vidensamfundet skal være tilgængeligt for alle – med en tyk streg under alle.
Vi står midt i en digital revolution, og det er essentielt for det danske samfund, at så mange mennesker som overhovedet muligt får mest muligt ud af de nye muligheder, som de digitale tjenester skaber.
Den verden, vi lever i, bliver hele tiden mere og mere digitaliseret, og i Danmark er brugen af it iblandt de største i verden.
Antallet af digitale tjenester er blandt de mest avancerede og de mest udbredte.
Det er meget vigtigt, at vi arbejder hen mod et tilgængeligt vidensamfund, så alle kan få glæde af netop disse tjenester.
Digitaliseringen må ikke være med til at skabe et A- og et B-hold, og digitaliseringen skal give os alle sammen flere muligheder i hverdagen.
Som videnskabsminister har jeg iværksat en række initiativer på forskellige områder.
Det har jeg gjort, for at alle kan få den bedst mulige adgang til vidensamfundet.
Både digitalisering og globalisering er begreber, som er meget oppe i tiden.
I Videnskabsministeriet forsøger vi at bruge udviklingen inden for både digitalisering og globalisering til at understøtte hinanden til gavn for flest muligt.
Der kan være meget langt fra disse begreber til konkrete udfordringer, f.eks. at den kommunale hjemmeside ikke er tilgængelig for alle.
Vi ser det som en af vores opgaver at koble disse ting sammen.
Det forsøger vi at gøre ved at arbejde ikke bare i de små konkrete detaljer, men også på det globale og det europæiske plan.
Forslaget opfordrer regeringen til at sikre, at der i alle offentlige udbud af it-kontrakter indføres et krav om, at de nye it-systemer bliver tilgængelige for blinde, svagtseende og læsesvage i overensstemmelse med de standarder, som staten selv har sikret er blevet udarbejdet.
Igen er jeg naturligvis enig i, at når det offentlige indkøber og udvikler nye it-systemer, så skal myndigheder, der indkøber det pågældende udstyr, selvfølgelig sikre, at systemet er indrettet på en måde, så flest muligt kan bruge det.
Der er imidlertid en række forhold, hvor jeg ikke deler forslagets intentioner.
For det første handler forslaget om tre grupper af personer med funktionsnedsættelse, mens det arbejde, som vi har iværksat i Videnskabsministeriet, retter sig mod en langt bredere gruppe af personer med funktionsnedsættelse.
Vort fokus er, at flest muligt skal have adgang.
Jeg mener ikke, at det er tilrådeligt at fokusere specielt på udvalgte handicapgrupper, men snarere at udvikle en digital forvaltning, som kan være til gavn for alle.
For det andet henviser forslaget til folketingsbeslutning til en standard for tilgængelighed for blinde, svagtseende og læsesvage.
I den forbindelse vil jeg gerne sige, at jeg har sikret, at vi i Danmark har fået udviklet den såkaldte udbudsværktøjskasse.
Udbudsværktøjskassen er et onlineværktøj til indkøbere i den offentlige forvaltning, hvor man blot skal besvare, hvilke it-funktionaliteter man ønsker at indkøbe.
I forbindelse med kommunalreformen har Videnskabsministeriet sammen med Kommunernes Landsforening og Amtsrådsforeningen udarbejdet en liste med 20 standarder, som anses for at være særlig relevante, og som nu indgår i det såkaldte OIO-katalog.
Her indgår handicaptilgængelighed, idet det anbefales, at den såkaldte udbudsværktøjskasse benyttes.
Det er dog vigtigt at understrege, at udbudsværktøjskassen er et værktøj.
Det er ikke en standard, men et værktøj til indkøberen.
Man skal huske på, at hver enkelt it-system er forskelligt.
Derfor vil jeg opfordre alle offentlige indkøbere til at bruge udbudsværktøjskassen, når de skal indkøbe it-systemer.
Hvad angår spørgsmålet om etablering af en standard, har jeg selvfølgelig overvejet, hvordan vi skal gribe den mulighed an.
I den forbindelse har vores tætte arbejde med Europa-Kommissionen vist sig særdeles nyttigt.
Kommissionen påbegynder i disse måneder et standardiseringsprojekt, der skal udarbejde en standard for tilgængelighed ved offentlige indkøb.
Det er en proces, som Danmark vil deltage meget aktivt i, så vi får en brugbar standard, der kan være med til at sikre, at alle får adgang til de nye digitale tjenester.
Jeg tror ikke, at vi kan løfte opgaven ved at skabe et tilgængeligt vidensamfund i Danmark alene.
Vi har brug for samarbejdspartnere over hele verden og selvfølgelig ikke mindst i Europa.
Digitaliseringen af samfundet vedrører jo bare ikke et enkelt land.
Det er noget, der går på tværs af landegrænser, og derfor er standarder hverken nationale eller europæiske, men sågar også i en række sammenhænge internationale.
Et af de konkrete output fra det europæiske standardiseringsarbejde vil blive en europæisk udbudsværktøjskasse.
Forslaget til folketingsbeslutning foreslår, at regeringen sikrer, at der i alle offentlige udbud af it-kontrakter skal være krav om tilgængelighed for blinde, svagtseende og læsesvage.
Det vil gælde for alle offentlige myndigheder og dermed også kommunerne, der som bekendt skal investere i it-udstyr i den kommende tid.
Jeg mener her, at vi skal lade det være op til den enkelte kommune eller myndighed at designe en it-løsning efter de behov, som deres brugere har.
Der er mange kommuner, der arbejder mere og mere med løsninger, som både er lokale og samtidig også globale.
Det er en udvikling, som er utrolig spændende, og som jeg som videnskabsminister naturligvis kun ønsker at bakke op om.
Jeg vil støtte, at dette fremmes mest muligt.
Jeg mener faktisk også, at den enkelte myndighed allerede har en forpligtelse til at inddrage alle borgergrupper, når der bliver designet itsystemer.
Det inkluderer selvfølgelig også personer med funktionsnedsættelse.
Min opgave er at støtte udviklingen og selvfølgelig stille værktøjer til rådighed for myndigheder, så de kan udføre deres opgave bedst muligt.
Med udgangspunkt i ovenstående kan jeg konkludere, at regeringen ikke kan støtte folketingsbeslutningsforslaget.
Jeg mener, at vi skal fokusere bredere, som også regeringen har gjort i sine hidtidige tiltag.
For det andet mener jeg ikke, at vi skal udvikle en national standard på området, men at vi skal arbejde sammen med vores europæiske partnere om at lave en international standard for tilgængelighed ved offentlige indkøb.
Endelig for det tredje har Videnskabsministeriet allerede generelt i forbindelse med kommunalreformen anbefalet, at offentlige myndigheder indtænker tilgængelighed i deres it-arkitektur.
Med det udgangspunkt mener jeg her og nu, at det bør være de enkelte myndigheder, der under hensyn til lokale behov sikrer, at brugerne kan benytte de nye digitale løsninger i den kommende periode.